b'\n_START_ARTICLE_\nWillem Dafoe\n_START_SECTION_\nBiografia\n_START_PARAGRAPH_\nNasqu\xc3\xa9 en una fam\xc3\xadlia de professionals de la medicina. T\xc3\xa9 set germans i estudi\xc3\xa0 Art Dram\xc3\xa0tic a la Universitat de Wisconsin-Milwaukee, tot i que deix\xc3\xa0 els estudis abans de graduar-se, per participar en unes companyies teatrals i viatjar pels Estats Units i Europa. El 1977 s\'un\xc3\xad a la directora teatral Elizabeth LeCompte, amb qui tingu\xc3\xa9 el seu fill Jack el 1982._NEWLINE_Willem Dafoe debut\xc3\xa0 el 1981, i el 1986 obtingu\xc3\xa9 la seua primera nominaci\xc3\xb3 a l\'Oscar per Platoon, d\'Oliver Stone, en el paper del compassiu sergent Elias._NEWLINE_El 1988, fa de Jes\xc3\xbas de Natzaret a L\'\xc3\xbaltima temptaci\xc3\xb3 de Crist, de Martin Scorsese. Reb\xc3\xa9 l\'aclamaci\xc3\xb3 de la cr\xc3\xadtica, per\xc3\xb2 la pel\xc2\xb7l\xc3\xadcula feu una controv\xc3\xa8rsia religiosa._NEWLINE_Els anys seg\xc3\xbcents participa en pel\xc2\xb7l\xc3\xadcules de gran \xc3\xa8xit: Born on the Fourth of July (1989), Cor salvatge (1991), El pacient angl\xc3\xa8s (1996). El 1992, va participar al costat de Madonna en una pel\xc2\xb7l\xc3\xadcula de suspens er\xc3\xb2tic, que va fracassar comercialment: El cos del delicte (Body of Evidence) d\'Uli Edel._NEWLINE_El 2000 torna a ser nominat a l\'\xc3\x92scar per L\'ombra del vampir d\'Elias Merhige, en qu\xc3\xa8 se sotmet a llargues sessions de maquillatge per a interpretar Nosferatu. El 2002 dona vida a la pantalla al "follet verd" de Spiderman de Sam Raimi, per al qual tamb\xc3\xa9 va fer un gran esfor\xc3\xa7 de caracteritzaci\xc3\xb3._NEWLINE_Willem Dafoe ha destacat per la seva cara peculiar, fent personatges de car\xc3\xa0cter. Per al cr\xc3\xadtic Tom\xc3\xa1s Obreg\xc3\xb3n "Willem Dafoe passar\xc3\xa0 a la hist\xc3\xb2ria pel rerefons pervers i el seu maquiav\xc3\xa8l\xc2\xb7lic somriure de dimoni, que imprimeix als seus personatges del costat fosc, i per haver protagonitzat la pel\xc2\xb7l\xc3\xadcula m\xc3\xa9s controvertida de la hist\xc3\xb2ria".'